Kleuter (4) in Kaapstad doodgeskietArgieffoto ŉ Vierjarige kleuter is Woensdagaand in Hanover Park in Kaapstad doodgeskiet. Lt.kol. André Traut, woordvoerder van die Wes-Kaapse polisie, het gesê die voorval het omstreeks 19:10 in Mentz Court plaasgevind. Hy wou egter geen verdere besonderhede oor die voorval bekendmaak nie. “Volgens berigte is ŉ vierjarige seuntjie doodgeskiet. Niemand is in verband met die voorval in hegtenis geneem nie en ŉ saak van moord word ondersoek,” het Traut gesê. Hy wou nie bespiegel of die voorval met bendegeweld in die gebied verband hou nie.